ועדת הכלכלה, כנסת 20, פרוטוקול מספר 237, 2016-05-31 10:20

איתן כבל: שלום לכולכם.

איתן כבל: תקנות מחלות בעלי חיים (תכשירים כימיים) (תיקון), התשע"ו-2016.

איתן כבל: מי מציג?

<אסתר זנזורי פריאל: עו"ד אסתר זנזורי פריאל, מהלשכה המשפטית של משרד החקלאות.

<ארז לוברני: ד"ר ארז לוברני, שירותים וטרינריים.

איתן כבל: אני חוזר כדי להבהיר: גם בצד השני עובדים אנשים והם גם בלחץ, לא רק במשרד החקלאות ובמשרדים אחרים.

איתן כבל: זה לא שעובדי מדינה גודלו במבחנות שמייצרות כל מיני פעולות בעוד שבצדדים האחרים זה סתם אנשים שלא קמים בבוקר בלחץ וממהרים - - -

<לאה ורון: צריך לתת מענה למה שקיבלתם - - - בתקנות.

איתן כבל: אני לא מקבל את זה.

איתן כבל: אנחנו מתייחסים אליכם בכל הכבוד הראוי - - -

<אסתר זנזורי פריאל: אנחנו מתנצלים - - -

איתן כבל: לא, תוציאו את המילה "מתנצלים" מהלקסיקון באולם הזה.

איתן כבל: "מתנצלים" זה הילדה שלי בת הארבע, שכל פעם מתנצלת.

איתן כבל: אני אומר את זה לך עכשיו, אבל לפנייך היה עוד מישהו ממשרד החקלאות ולפניו עוד מישהו ממשרד החקלאות, ואתמול היה מישהו אחר ממשרד אחר.

איתן כבל: יש מצב שאני אוציא מכתב לכל השרים ש...

איתן כבל: דברים הם לא מהרגע להרגע, יש פה אנשים שעובדים.

איתן כבל: אין לי ספק שאתם עובדים קשה, אבל לפעמים לא רק אתם עובדים קשה, גם האחרים.

איתן כבל: תציגי בבקשה את התקנות.

<אסתר זנזורי פריאל: מדובר בתקנות שאנחנו באמת מטפלים בהן שנים.

<אסתר זנזורי פריאל: התקנות המקוריות הן משנת 1982 והן מאוד לא עדכניות, כי התחום מאוד התפתח ונוצרה תורה שלמה של איך רושמים תכשיר, מה צריך להיות מוגש, והפיקוח בנושא מאוד השתכלל, ואין לזה זכר בתקנות הישנות.

<אסתר זנזורי פריאל: לכן רצינו להתאים את הנוסח והסטנדרטים לסטנדרט הבין-לאומי בתחום.

<אסתר זנזורי פריאל: קוימו התייעצויות רבות עם כל המשרדים הרלוונטיים – הבריאות, הגנת הסביבה והתמ"ת בזמנו – והחליטו להקים ועדה מייעצת עם נציגים מכל המשרדים האלה.

<אסתר זנזורי פריאל: לאט-לאט התיקון גדל ותפס נפח מאוד גדול, וכדי לייעל את העבודה, וגם מאחר שהיו בו תיקונים רבים שהם לא עונשיים, החליטו לפצל את התיקון לשניים.

<אסתר זנזורי פריאל: תיקון א', שעבר ב-2014, לא נדרש לבוא בפני הוועדה, והוא כלל היבטים רבים באופן הגשת הבקשה ואופן הטיפול בבקשות.

<אסתר זנזורי פריאל: כרגע מונח בפני הוועדה תיקון חלק ב' של התיקון, שכולל המון תקנות עונשיות.

<אסתר זנזורי פריאל: משנת 2014 השיח עם משרדי הממשלה ובעיקר מול משרד המשפטים היה ביחס לסעיפי העונשין, והגענו לאיזשהו נוסח מוסכם שמונח כעת בפני הוועדה.

<אסתר זנזורי פריאל: כמו שאמרתי קודם, עולם התכשירים הווטרינריים השתכלל והשתנה, ובתקנות האלה אנחנו מבקשים להבחין בין שלושה סוגים של תכשירים: תכשירים כימיים, שזה שימוש חיצוני על גוף בעלי החיים, לא בבליעה ולא בזריקה; תרכיבים, חיסונים, שזה עולם אחר; ותרופות, שזה באחריות אגף הרוקחות במשרד הבריאות.

<אסתר זנזורי פריאל: התיקון הנוכחי עוסק רק בתכשירים כימיים.

<אסתר זנזורי פריאל: הוא מבחין בין מספר סוגים של תכשירים: אביזר כימי וטרינרי, תכשיר הדברה, תכשיר חיטוי ותכשיר ניקוי.

<אסתר זנזורי פריאל: עיקרי התיקונים כאן הם: לעשות סדר במונחים; לקבוע סעיף מטרה שכולל עיקרון מאוד חשוב של עקיבות, כלומר, שאנחנו רוצים לעקוב אחרי מוצר, לדעת מי ייצר אותו ומהם כל שלבי הפיקוח; להוסיף איסור על מכירה, ייצוא ויבוא של תכשירים שפג תוקפם או פג תוקף תעודת הרישום שלהם; לאסור שימוש אחרי התוקף ולא לפי הוראות התווית; לקבוע חובה על שמירת דוגמאות וכל מיני חובות דיווח למנהל על תופעות לוואי חמורות, החזרה יזומה ודברים כאלה.

<לאה ורון: אולי תסבירו לוועדה למה מיועדים התכשירים הכימיים?

<ארז לוברני: התכשירים מיועדים לכמה מטרות.

<ארז לוברני: אחת, הדברה על ובסביבת בעלי חיים.

<ארז לוברני: פרעושים, קרציות וזבובים.

<ארז לוברני: דבר שני, חיטוי, שזה בעצם הפחתה של מספר החיידקים אחרי שעושים פעולה של ניקוי.

<ארז לוברני: ניקוי בעצם מנקה את הלכלוך הגס וחיטוי מוריד את ה - - -

<לאה ורון: חיטוי איפה?

<לאה ורון: בלולים?

<לאה ורון: ברפתות?

<אסתר זנזורי פריאל: גם וגם.

<אסתר זנזורי פריאל: גם על גופו של בעל חיים וגם על - - -

<ארז לוברני: לא, על גופו של בעל חיים זה אגף הרוקחות, לא אנחנו.

<ארז לוברני: והדבר האחרון זה אביזר כימי-וטרינרי, שזה כל מיני חומרים שאנחנו לא יודעים איפה להכניס אותם ואין להם היום הסדרה חוקית.

<ארז לוברני: מדובר בחומרים להסרת קרניים, ג'לים לפרסות, משחות לעטינים.

<ארז לוברני: לא יודעים איפה לשים אותם, אז סידרנו פה נישה שתאפשר להכניס אותם בפנים.

איתן כבל: בבקשה, גברתי.

<כרמל פלדמן אבוטבול: אני כרמל פלדמן, מהתאחדות התעשיינים.

<כרמל פלדמן אבוטבול: הבנתי שהיו כמה נוסחים והנוסח שמופיע באתר הוועדה הוא לא המעודכן.

<כרמל פלדמן אבוטבול: יש אפשרות לקבל נוסח מעודכן של התקנות?

איתן כבל: על זה היה הפתיח.

<כרמל פלדמן אבוטבול: אני יודעת.

<כרמל פלדמן אבוטבול: אבל בכל זאת, יש אפשרות?

<לאה ורון: אם תיתנו לנו את הנוסח הכי מעודכן אנחנו יכולים לצלם, כדי שיהיה מול עיני כל המוזמנים.

<אסתר זנזורי פריאל: זה נוסח משורבט.

<אסתר זנזורי פריאל: אני יכולה לשלוח אותו לאנשהו?

<לאה ורון: אז איך הגברת פלדמן תדע במה דנים?

<אסתר זנזורי פריאל: אין לי נוסח נקי.

<אסתר זנזורי פריאל: אני יכולה לשלוח למזכירות הוועדה שתדפיס לי?

<לאה ורון: את יכולה ברגע זה לשלוח מייל לוועדה ואנחנו נוציא כמה עותקים?

<אסתר זנזורי פריאל: כן.

איתן כבל: הנוסח שמופיע אצלי עכשיו בטאבלט – מה זה?

<אסתר זנזורי פריאל: מאז נכנסו תיקונים נוספים.

<לאה ורון: עורכת הדין פריאל, אם התיקונים הם לא מרובים ואם הנציגים השונים, לרבות הנציגים של התאחדות התעשיינים, יוכלו לשמוע את זה ולתקן באותו רגע בכתב היד בנוסח שמונח לפניהם – זה בסדר?

<אסתר זנזורי פריאל: כן.

<לאה ורון: אז בואו נתחיל ככה, כדי לא לעכב את יושב-ראש הוועדה.

<קריאות: - - -

איתן כבל: חבר'ה, סיימנו לוגיסטיקה.

איתן כבל: עורכת דין פריאל, להתחיל בבקשה לקרוא.

<אסתר זנזורי פריאל: לשלוח להם או לא?

<לאה ורון: כן.

איתן כבל: בבקשה, בואו נתחיל.

<אסתר זנזורי פריאל: קוראת: בתוקף סמכותי לפי סעיפים 22(א)(12) ו-28(א1) לפקודת מחלות בעלי חיים [נוסח חדש], התשמ"ה- 1985 (להלן – הפקודה), ובאישור ועדת הכלכלה של הכנסת לפי הפקודה ולפי סעיף 21א לחוק יסוד: הכנסת וסעיף 2(ב) לחוק העונשין, התשל"ז-1977, אני מתקין תקנות אלה:

איתן כבל: למה אצלי ה-(12) מחוק?

איתן כבל: הוא נשאר או לא?

<אסתר זנזורי פריאל: ירד.

<אסתר זנזורי פריאל: קוראת: בסעיף 2 הנוסח שונה בעקבות הערה של הלשכה המשפטית, ובתיאום עם מחלקת חקיקת משנה במשרד המשפטים הוספנו תיקון פתיח חדש.

<אסתר זנזורי פריאל: קוראת:

איתן כבל: תסבירו.

<אסתר זנזורי פריאל: בכל התקנות בנוסח הקודם דובר על יצרן, ובעקבות הערות שקיבלנו מחברות שעוסקות בתחום הבנו שמי שמחזיק את התיק הוא לאו דווקא היצרן אלא בעל תעודת הרישום, שהוא זה שמנהל את כל הטיפול בתכשיר.

<אסתר זנזורי פריאל: ולכן החלפנו בכל התקנות את המילה "יצרן" ב"בעל תעודת רישום", למעט בשני מקומות, שמדברים על שלב הגשת הבקשה ולכן לא נכון לקרוא להם "בעל תעודת רישום": בתקנה 8(6) זה צריך להיות "מבקש", ובתוספת זה "יצרן", שהוא זה שמעביר לנו את כל המידע.

איתן כבל: יש הערות?

איתן כבל: הלאה.

<אסתר זנזורי פריאל: קוראת: זה המונח שדיבר עליו ארז שעד כה לא הייתה לו הסדרה בחקיקה.

<אסתר זנזורי פריאל: זה נועד למוצרים שאינם טיפוליים בהכרח ולא להדברה.

<אסתר זנזורי פריאל: ברגע האחרון קיבלנו הערות ממשרד הבריאות לגבי הנוסח הזה, ולכן יש כמה שינויים.

איתן כבל: יש פה מישהו ממשרד הבריאות?

איתן כבל: אתם מתואמים?

<דניז אינדינדר: כן.

איתן כבל: הלאה.

<אסתר זנזורי פריאל: קוראת:

איתן כבל: זה מכסה גם מצבים של קרציות מסוג חדש?

איתן כבל: או שצריך עוד פעם להביא תיקון?

<ארז לוברני: לא, זה מכסה את הכול.

איתן כבל: הנוסח הזה אמור לתת לך סגירה של הכול?

<ארז לוברני: של כל המשפחה.

איתן כבל: אוקיי, אני מאשר את - - -

<מרב תורג'מן: אבל לא הייתה הצבעה על תקנות 1, 2 ו-3, ואנחנו עכשיו כבר בתקנה 4 - - -

<קריאות: - - -

איתן כבל: כדי שתנוח דעתה של מנהלת הוועדה אנחנו נאשר את 1 עד 3.

איתן כבל: הצבעה בעד אישור הסעיפים – פה אחד סעיפים 1 עד 3 אושרו.

איתן כבל: אישרתי את 1 עד 3.

איתן כבל: בבקשה.

<אסתר זנזורי פריאל: קוראת: (3) במקום ההגדרות "מיקרו-אורגניזם", "מתקן להחזקת בעלי חיים" ו-"מתקני שירות לבעלי חיים", יבוא: "מתקן להחזקת בעלי-חיים" – רפת, לול, דיר, אורווה, כלוב, בריכה או כלי אחר המשמש כרגיל להחזקה או להובלה של בעלי-חיים, לרבות כל חלק ממנו; "מתקן שירות לבעלי חיים" – מיתקן להאבסת בעלי חיים, להשקייתם, או להובלת מזון לבעלי חיים, מתקן המשמש להפקת תוצרת בעלי חיים, מתקן שחיטה ומפעל לייצור מזון מן החי; "תופעת לוואי חמורה" – כל אחת מאלה, שנגרמה לאדם או לבעל חיים: (1) תופעה שגרמה למוות; (2) תופעה מסכנת חיים; (3) תופעה שגרמה לאשפוז או הארכת אשפוז; (4) תופעה שגרמה לנכות או מוגבלות קשה וממושכת; (5) מום מולד; "תכשיר" – תכשיר הדברה, תכשיר חיטוי, תכשיר ניקוי ואביזר כימי וטרינרי לבעל חיים, למעט תכשיר כהגדרתו בפקודת הרוקחים [נוסח חדש], התשמ"א – 1981;

איתן כבל: שאלות?

<מרב תורג'מן: אני אשמח אם תוכלו לתת דגש על עניין הסמכויות של המשרדים.

<מרב תורג'מן: איפה מתחילה ונגמרת האחריות של משרד החקלאות בהקשר של מפעל לייצור מזון מן החי ואיפה מתחילה הסמכות של משרד הבריאות בהקשר הזה?

<ארז לוברני: זה לא כל כך פשוט, כי לא הגדירו את הסמכות.

<ארז לוברני: הרבה פעמים אנחנו רושמים תכשירים בשבילם.

<מרב תורג'מן: למעשה, אני מניחה, מפעל לייצור מזון הוא גם בסמכותכם וגם בסמכות משרד הבריאות.

<רינה ורסינו: בחוק הגנת הצרכן (מזון), שעבר וייכנס לתוקף, הוגדרו הסמכויות בין משרד החקלאות למשרד הבריאות בנושא ייצור מקומי וייצור מזון מן החי.

<רינה ורסינו: במקרה של הדברה או חיטוי במפעלי מזון, גם היום הדברה במפעלי מזון היא בסמכות הגנת הסביבה, שגם מסמיכים את המדבירים וגם את החומרים.

<רינה ורסינו: אני ביקשתי החרגה לגבי תכשירי הדברה, ביקשתי שלא יהיו במשרד החקלאות, כי בין כה וכה המשרד להגנת הסביבה אחראי על זה.

<רינה ורסינו: עכשיו, בחומרי חיטוי וניקוי אין לנו שום התנגדות שזה יעבור רישוי ב - - -

איתן כבל: זאת אומרת, בלגן.

<רינה ורסינו: לא, זה לא בלגן.

איתן כבל: סליחה, אני שמעתי את ארז.

איתן כבל: הוא אמר ש...

איתן כבל: אם אתה רוצה נבדוק את הפרוטוקול.

איתן כבל: העניין הוא שאין כאן אמירות חדות לגבי מי אחראי על מה, הרי בסוף תמיד "מסתדרים".

איתן כבל: אבל אני חושב שזה מסוג הנושאים שצריך שיובהר מי הסמכות ומי אחראי על מה, כפי שאומרת היועצת המשפטית.

<אסתר זנזורי פריאל: בתכשיר הדברה למשל, שזו ההגדרה הבאה שאני אמורה להקריא, הוספנו סייג שמדובר פה "למעט במפעל לייצור מזון".

<אסתר זנזורי פריאל: כל חומרי ההדברה זה עיסוק שנמצא באחריות המשרד להגנת הסביבה, ולכן תכשיר הדברה בכל הנוגע למפעל לייצור מזון – אינו בתחום אחריות משרד החקלאות.

<מרב תורג'מן: אתם יודעים בוודאות להבחין בין תכשיר חיטוי לבין תכשיר הדברה לבין ניקוי?

<ארז לוברני: בטח.

<מרב תורג'מן: יש רשימה של מוצרים?

<ארז לוברני: בטח, זה גם מופיע באינטרנט.

<מרב תורג'מן: אתם כותבים מה נחשב לאיזה סוג?

איתן כבל: על כל התכשירים רשומים כל הפרטים שנדרשים להבחנה הנדרשת?

<ארז לוברני: כן, זה כתוב בפירוש.

איתן כבל: מכיוון שאני לא וטרינר ואני לא עובד במקומות האלה, אני מנסה להבין את המקסימום שאנחנו יכולים להבין.

איתן כבל: דרך אגב, גם אחרי שנשאל את כל השאלות יימצא שלא שאלנו את כולן.

איתן כבל: אבל לפחות נעשה מצדנו השתדלות לשאול את השאלות הנדרשות.

<ארז לוברני: על כל תכשיר כתוב בפירוש למה הוא מיועד ומה מותר לעשות איתו.

<אסתר זנזורי פריאל: קוראת: "תכשיר הדברה" – חומר כימי או ביולוגי או תערובת של חומרים כימיים או ביולוגיים המשמשים לקטילת טפילים חיצוניים, עיקורם, מניעת התרבותם, שינוי התפתחותם, דחייתם או משיכתם, המיועדים לשימוש חיצוני על גופו של בעל חיים, במתקן להחזקת בעל חיים או במתקן שירות לבעלי חיים, למעט במפעל לייצור מזון ; "תכשיר חיטוי" – חומר כימי או ביולוגי או תערובת של חומרים כימיים או ביולוגיים המשמשים לקטילת מיקרו-אורגניזמים או למניעת התפתחותם או התרבותם, המיועדים לשימוש במתקן להחזקת בעל חיים או במתקן שירות לבעלי חיים; "תכשיר ניקוי" – חומר כימי או ביולוגי, או תערובת של חומרים כימיים או ביולוגיים המשמשים להסרת חומרים זרים כגון לכלוך, אבק, דם, הפרשות, וכן חומר אורגני לשימוש במתקן להחזקת בעל חיים או במתקן שירות לבעלי חיים.

<אסתר זנזורי פריאל: "

איתן כבל: מישהו רוצה להתייחס או שאני יכול לאשר את זה?

איתן כבל: הצבעה בעד אישור הסעיף – פה אחד סעיף 4 אושר.

איתן כבל: תקנה 4 אושרה.

איתן כבל: הלאה.

<אסתר זנזורי פריאל: קוראת: זה סעיף מאוד חשוב.

איתן כבל: אני מעלה את זה להצבעה.

איתן כבל: הצבעה בעד אישור הסעיף – פה אחד סעיף 5 אושר.

<אסתר זנזורי פריאל: קוראת:

איתן כבל: מה הקטע?

<אסתר זנזורי פריאל: האיסור הוא למכור, לייבא ולייצר תכשיר, אלא אם כן יש לו תעודת רישום.

<אסתר זנזורי פריאל: אחר כך אנחנו - - -

איתן כבל: מה לגבי התוקף?

<אסתר זנזורי פריאל: יש לנו עניין של מלאים.

<אסתר זנזורי פריאל: כלומר, בתעודת הרישום פג התוקף, אבל משווקים נתקעו עם מלאי שלם של מוצרים, שמבחינתנו אין מניעה מקצועית להמשיך לשווק אותם מבחינת פגם מהותי או סכנה במוצר, ולכן הם יכולים להמשיך לשווק אותם במשך שנה אחת, ובלבד שלא פג תוקף המוצר.

<אסתר זנזורי פריאל: זה כמובן לא חל במקרה שבו המנהל ביטל את ה - - -

<לאה ורון: מה שכתוב זה ברור, אבל ההיגיון שמאחורי זה לא ברור.

<לאה ורון: אם היצרן כותב שתוקף התרופה הוא עד 1 ביולי 2016 למשל - - -

<אסתר זנזורי פריאל: זה איזשהו סייג לסיום המלאי שנמצא אצל המשווק.

<אסתר זנזורי פריאל: התוקף הוא ברישום ולא בתוקף התרופה עצמה.

איתן כבל: אני מתנצל, אבל אני לא מבין מה כתוב פה, יש לי בעיה בהבנת ההיגיון של הסעיף.

<ארז לוברני: אנחנו לא מדברים על התוקף של התכשיר עצמו אלא על התוקף של התעודה.

<ארז לוברני: זה משהו שמקובל בעולם ומקובל גם בתרופות.

איתן כבל: זה לא מובן.

איתן כבל: בבקשה, גברתי.

<כרמל פלדמן אבוטבול: אני אשמח לעזור לארז.

<כרמל פלדמן אבוטבול: אני כרמל פלדמן, מהתאחדות התעשיינים.

<כרמל פלדמן אבוטבול: בעיקרון, כשבעל רישום מבקש אישור לתכשיר, הוא מקבל רישיון לתקופה מסוימת - - -

איתן כבל: אני לא מעוניין בחלק הראשון של ההסבר שלך, אותו כבר הבנתי.

איתן כבל: הבעיה היא לא בהסבר, הבנו אותו, הבנו שהכוונה היא לתעודה - - -

<לאה ורון: כתוב פה "על אף האמור בתקנת משנה (א) ניתן למכור תכשיר", לא כתוב "ניתן להשתמש בתעודה".

איתן כבל: נכון.

איתן כבל: אני מנסה לומר שהנוסח שמופיע פה הוא לא טוב.

<לאה ורון: לא מדובר בתעודה, מדובר בתכשיר.

<אפרת ורד: אני אפרת ורד, מהלשכה המשפטית של משרד החקלאות.

<אפרת ורד: (א) מדבר על תעודת הרישום - - -

איתן כבל: ורד, אנחנו לא בשטח, אנחנו במקום סטרילי לחלוטין, ויושבים פה עורכי הדין שניסחו, יושב פה וטרינר שהיה חלק מהתהליך – ואנחנו עדיין מנסים להבין.

איתן כבל: וגם אתם מתחילים לנסות להבין מה כתבתם.

איתן כבל: אני לא רוצה להגיע למצב שכשיושבים שם בחנות בא פקח, מתחילים להסביר לו, והוא אומר "אבל כתוב ככה וככה".

איתן כבל: אני בסך הכול מבקש דבר פשוט: הבנתי את מה שאתם אומרים, אבל שהנוסח יהיה נהיר.

איתן כבל: הנוסח כפי שהוא כתוב עכשיו, לא נהיר בעיניי.

<מרב תורג'מן: אז אתה כן מוכן לאפשר שניתן יהיה לעשות שימוש בתכשיר שנה ממועד פקיעת תעודת הרישום, עד למועד פקיעת התוקף של המוצר?

איתן כבל: אני מתייחס למה שארז אמר.

איתן כבל: ארז אמר שמאפשרים שימוש בתעודה שנה נוספת, ועם זה אין לי בעיה.

איתן כבל: אבל אין מצב שאני מאפשר מכירה של תכשיר שנה אחרי.

<רינה ורסינו: משרד הבריאות ביקש להכניס – וזו הייתה הסכמה – שאלא אם כן השר המנהל, מסיבות שזה עלול להזיק לבני אדם, לבעל חיים או לסביבה...

<רינה ורסינו: כי יכול להיות שהרישום פג מכל מיני סיבות - - -

איתן כבל: אנחנו לא עוסקים ברישום, אנחנו עוסקים ב...

איתן כבל: תסתכלי על התרופה הזאת, כתוב "ניתן לשימוש מ- עד-".

<רינה ורסינו: תוקף הרישום.

<רינה ורסינו: לא התכשיר, אלא תוקף תעודת הרישום.

איתן כבל: חברים, הבנתי.

איתן כבל: חברים יקרים, אנחנו יושבים פה כבר חמש דקות, אתם אלה שניסחתם את זה, ואתם מסתכלים אחד על השני...

איתן כבל: חברים, אני לא אומר לא, אני בסך הכול מבקש שזה ייכתב בלשון שאנשים מבינים, לא רק עורכי דין.

איתן כבל: צריך עברית פשוטה, למה זה צריך להיות כזה מורכב?

<מרב תורג'מן: תגיד לי אם זו הכוונה שלך: במקום "ממועד תום התוקף" לכתוב "ממועד פקיעת תעודת הרישום".

<מרב תורג'מן: זאת אומרת שאתה מאפשר למכור את המוצר במשך שנה מיום שתעודת הרישום פקעה.

איתן כבל: בדיוק, זה מה שרציתי.

איתן כבל: אני מאשר את זה, אבל אני מבקש למצוא ניסוח ברור.

<מרב תורג'מן: אסתר, אני רוצה להתייחס לסיפה של הדברים שלך.

<מרב תורג'מן: את אמרת שאם המנהל התלה את תעודת הרישום או ביטל אותה, אז למעשה הוא לא יוכל להמשיך למכור את התכשיר, מכוח הסעיף הזה.

<אסתר זנזורי פריאל: הסעיף הזה מתייחס רק לתוקף.

<מרב תורג'מן: אני רוצה להיות בטוחה שכך הם הדברים.

<מרב תורג'מן: כי כשאני מסתכלת על הסעיף הזה אל מול הסעיף הזה, אני לא בטוחה ש-15 חל בעניין הזה.

<אסתר זנזורי פריאל: הכוונה בסעיף הזה היא לתת אפשרות לסיום מלאי במקרה של תעודת רישום שפג תוקפה.

איתן כבל: זה ברור.

איתן כבל: בואו נתקדם.

<אסתר זנזורי פריאל: הפריט הזה לא ניתן במקרה שבו המנהל החליט לבטל את תעודת הרישום בגלל שיש איזושהי סכנה עם החומר.

<אסתר זנזורי פריאל: אם הוא גילה את החומר הוא מבטל את תעודת הרישום.

<מרב תורג'מן: השאלה אם צריך לומר במפורש שהוא יוכל למכור את המוצר ובלבד שתעודת הרישום לא פקעה מסיבה שמנויה בסעיף 15.

<אסתר זנזורי פריאל: אבל בסעיף 15 זה לא פקיעה, זה ביטול או התליה.

<אסתר זנזורי פריאל: זה לא פקיעת תוקף.

איתן כבל: צודקת היועצת המשפטית, יש דברים שצריך שייאמרו בצורה מפורשת.

איתן כבל: אני מאשר את הסעיף, אבל מסמיך את עורכת הדין תורג'מן לבוא איתכם בדברים כדי שהדברים יובנו וייכתבו בשפתם של בני אדם.

איתן כבל: הצבעה בעד אישור הסעיף בכפוף לתיקונים שנאמרו לפרוטוקול – פה אחד סעיף 6 אושר בכפוף לתיקונים שנאמרו לפרוטוקול.

<מרב תורג'מן: הכוונה היא ברורה: שמדובר פה על פקיעת תוקף ולא במקרה שתעודת הרישום הותלתה או בוטלה מכוח סעיף 15.

איתן כבל: גברתי, בבקשה.

<אפרת ורד: אמרתם שתבחנו את זה, אז אני רוצה לומר שמבחינת משרד הבריאות - - -

איתן כבל: לא, לא אמרתי לבחון, בסך הכול הסמכתי אותה למצוא את המילים הנכונות כדי שהדברים יובהרו.

<כרמל פלדמן אבוטבול: יש לי שאלה לגבי הסעיף.

איתן כבל: אבל כבר אישרתי אותו.

<כרמל פלדמן אבוטבול: אז אולי ימצאו לזה פתרון במקום אחר.

<כרמל פלדמן אבוטבול: מה קורה כשמשך זמן חידוש הרישיון עובר את הזמן שפג הרישיון?

<כרמל פלדמן אבוטבול: כי לפעמים שנה זה לא מספיק.

איתן כבל: גברתי, אני כבר הלכתי לקראתכם בעניין הזה בצורה משמעותית.

איתן כבל: יש פה הטבה, אנחנו בעד התעשיינים, אנחנו אסקופה נדרסת לתעשיינים, אבל גם יש איזשהו גבול.

איתן כבל: תודה רבה, בואו נמשיך.

איתן כבל: הלאה, סעיף 7.

<אסתר זנזורי פריאל: קוראת:

איתן כבל: למה לא כתוב בצורה מפורשת "לא ישתמש אדם במוצר מעבר לתאריך הנקוב"?

איתן כבל: למה כתוב פה גם "ולא ישתמש בו אלא לפי ההוראות המפורטות בתווית"?

<אסתר זנזורי פריאל: זה גם התאריך האחרון וגם לפי ההוראות המפורטות בתווית.

<קריאות: - - -

איתן כבל: אני מצביע.

איתן כבל: הצבעה בעד אישור הסעיף – פה אחד סעיף 7 אושר.

איתן כבל: סעיף 7 אושר.

איתן כבל: הלאה.

<אסתר זנזורי פריאל: קוראת:

איתן כבל: "אצווה" זה מאותו סדרה?

<אסתר זנזורי פריאל: כן.

<מרב תורג'מן: 8 מאושר?

<מרב תורג'מן: הצבעה בעד אישור הסעיף – פה אחד סעיף 8 אושר.

איתן כבל: אושר.

<אסתר זנזורי פריאל: הוספנו אתמול תיקון נוסף, בעקבות החלטת ועדת שרים להפחתת הנטל הרגולטורי, שהתקבלה לפני שבוע: בתקנה 14(א) לתקנות העיקריות, במקום "שלוש שנים" יבוא "שש שנים".

<אסתר זנזורי פריאל: כאן אנחנו בעצם מאריכים את תוקפה של תעודת הרישום משלוש שנים לשש שנים.

איתן כבל: מי בעד?

איתן כבל: הצבעה בעד אישור התיקון – פה אחד התיקון לתקנה 14(א) אושר.

איתן כבל: אושר.

<אסתר זנזורי פריאל: קוראת:

איתן כבל: מי בעד?

איתן כבל: הצבעה בעד אישור הסעיף – פה אחד סעיף 10 אושר.

איתן כבל: אושר.

<אסתר זנזורי פריאל: קוראת:

איתן כבל: אני יכול להצביע על זה?

איתן כבל: הצבעה בעד אישור הסעיף – פה אחד.

איתן כבל: סעיף 11 אושר.

איתן כבל: אושר.

איתן כבל: הלאה.

<אסתר זנזורי פריאל: קוראת:

<מרב תורג'מן: תוכלי להסביר את הסעיף?

<אסתר זנזורי פריאל: זה סעיף אי-פליליות, שמפרט אילו תקנות בתקנות האלה לא ייחשבו עבירות פליליות.

<אסתר זנזורי פריאל: כאן הוספנו שגם סעיף 2א לא ייחשב לעבירה פלילית.

<אסתר זנזורי פריאל: הצבעה בעד אישור הסעיף – פה אחד סעיף 12 אושר.

איתן כבל: מאושר.

<אסתר זנזורי פריאל: קוראת: פה יש טעות שהתגלתה הבוקר: הושמטו שני סעיפי משנה של העונשין, שצריכים להפנות לתקנה 2א ותקנה 2ב.

<אסתר זנזורי פריאל: אני אקריא את הסעיפים שהושמטו: (1) מוכר, מייצר או מייבא תכשיר שאין לו תעודת רישום תקפה או שלא מצורפת אליו תווית אריזה בנוסח שאישר המנהל, בניגוד לתקנה 2א; (2) מוכר או מייבא תכשיר שחלף התאריך האחרון לשימוש בו לפי תווית האריזה שלו, בניגוד לתקנה 2ב; בעצם בכל התיקון הזה אנחנו משנים כך שבמקום ברירת מחדל של שנת מאסר, תהיה לנו כאן חצי שנת מאסר או קנס.

איתן כבל: אוקיי.

<אסתר זנזורי פריאל: קוראת:

איתן כבל: אוקיי.

איתן כבל: הצבעה בעד אישור הסעיף – פה אחד סעיף 13 אושר.

איתן כבל: אני מאשר את סעיף 13.

איתן כבל: הלאה.

<אסתר זנזורי פריאל: קוראת:

איתן כבל: התאחדות התעשיינים, יש הערות?

<כרמל פלדמן אבוטבול: אתה יודע שאנחנו תמיד רוצים עוד.

איתן כבל: לא תקבלו יותר מזה.

איתן כבל: אבל זה נראה בסדר?

איתן כבל: יספיקו להטביע מחדש את הכול?

<כרמל פלדמן אבוטבול: אני לא ערה לשינויים שזה יוצר מבחינת ההתוויה, אבל אני חושבת שכבר היום הדרישות בפועל הן דרישות - - -

איתן כבל: לא ישבתם איתם קודם?

<כרמל פלדמן אבוטבול: לא.

<כרמל פלדמן אבוטבול: במקרה הזה לא הייתה התייעצות.

איתן כבל: הם מתנצלים, הם היו בלחץ.

<אסתר זנזורי פריאל: חברות התרופות נשמעו והנוסח פורסם - - -

איתן כבל: אבל זה לא משנה.

איתן כבל: אני מדבר איתכם על דרך עבודה, על שיטת עבודה, על כך שככל שיושבים ומדברים נוכל להוציא תחת ידנו תקנות טובות יותר, חקיקה נכונה יותר ופחות ויכוחים מיותרים.

איתן כבל: הצבעה בעד אישור הסעיף – פה אחד סעיף 14 אושר.

איתן כבל: אני מאשר את סעיף 14.

איתן כבל: אם אחרי שתלכו הביתה יסתבר שיש פה דברים שצריך לשנות, אנחנו נשנה.

איתן כבל: תודה, הישיבה נעולה.